***Objava za medije - za objavu odmah***

**Na placu sve u znaku zimnice s poznatom gastro blogericom**

**Sandrom Gašparić**

**Varaždinskim placem su se širili mirisi zimnice. Jednostavna i vrlo ukusna grah salata primamila je mnoge posjetitelje koji su mogli saznati sve o njenoj pripremi, a najsretniji su i osvojili staklenku zimnice u prigodnom nagradnom kvizu.**

***Varaždin, 02.09.2023.*** – **Sandra Gašparić**, poznata po jednom od najčitanijih gastro blogova u Hrvatskoj, **ReciPeci**, prezentirala je ove subote, 2. rujna, pripremu svoje najdraže zimnice – grah salate.

Riječ je o već tradicionalnom događaju kojim Gradska tržnica potiče posjetitelje da se okušaju u pripremi vlastitih zaliha za zimu jer to nije ni komplicirano ni skupo, a itekako je ukusno i korisno. Primjerice, salata koju je pripremala **Sandra Gašparić** gotova je za samo pola sata: *'Potreban je grah, kvalitetna paprika, babura ili rog, luk, češnjak, rajčica, začini te tajni sastojak - malo truda i ljubavi'*, rekla je Sandra. Osim recepta, svi zainteresirani su na tržnici od Sandre mogli dobiti savjet više o pripremi ove, ali i bilo koje druge zimnice iz njezinog bogatog opusa. Naime, na njenom portalu ReciPeci, dostupno je više od tisuću recepata, s posebnim naglaskom na zimnici jer je, kako kaže Sandra, neprocjenjiv osjećaj zimi uzeti s police staklenku koju ste pripremili vlastitim rukama.

Direktor Gradske tržnice, **Predrag Ciglar** poručio je kako Danom zimnice želimo ukazati na bogatstvo ponude placa jer u ovom trenutku obiluje svim povrćem i voćem koje pripremamo za zimu: *'Zadovoljstvo nam je na našemu placu ugostiti gošću koja je tako dobra u pripremi zimnice, posebice jer nam je danas uz šarenilo boja donijela i zamamne mirise koji će vjerujem, motivirati mnoge na pripremu zimnice. Recepata je mnoštvo, a ponuda na našem placu je iznimno bogata*,' zaključio je te pozvao sve da se okušaju u pripremi zimnice kod kuće.

**Tijekom poslijepodneva na Gradskoj je tržnici na rasporedu na još Dječji plac (od 16 do 20 sati)** dok će se u subotu, 16. rujna, održati jedna od najvećih veselica gradu, Dan Varaždinskog placa. Prijave ekipa za natjecanje u humanitarnoj pripremi kotlovine već su otvorene, a osim dobre hrane, na Danu placa za štimung će se brinuti Dečki Z Bregov i Tamburaški sastav Špancir. Gradska tržnica misli i na najmlađe pa će tako za mališane biti organizirano besplatno oslikavanje lica u suradnji s Udrugom umjetničkog stvaralaštva Varaždin.

Na Varaždinskom placu je tako danas otvorena jesenska sezona manifestacija koje će nabavku namirnica subotom ujutro učiniti još sadržajnijom i svakako biti razlog više za posjet tržnici.

**Za više informacija:**

Predrag Ciglar, direktor

T: 042 320 956

E: info@varazdinskiplac.hr